Številka: 352-128/2023/1 (1651-01)

Vsi organi državne uprave

Državno odvetništvo RS

Datum: 4. 10. 2023

Zadeva: Razpis za oddajo službenih stanovanj Ministrstva za notranje zadeve javnim uslužbencem za leto 2023 - objava

Skladno z 49. členom Pravilnika o oddaji službenih stanovanj, samskih sob in ležišč v samskih sobah Ministrstva za notranje zadeve za potrebe Policije (štev. 007-28/2014/23 (15231-01) z dne 30. 5. 2014, štev. 007-458/2015/5 (15231-01) z dne 3. 12. 2015, štev. 007-48/2017/4 (15231-01) z dne 26. 6. 2017, štev. 007-34/2018/1 (15231-04) z dne 29. 1. 2018, štev. 007-401/2020/ (1651-04) z dne 3. 12. 2020, štev. 007-44/2021/14 (1651-04) z dne 29. 1. 2021, štev. 007-261/2022/12 (1643-03) z dne 14. 7. 2022 ter štev. 007-261/2022/30 (1651-01) z dne 28. 12. 2022)) je Stanovanjska komisija MNZ RS na svoji 96. seji dne 4. 10. 2023, sprejela sklep o objavi razpisa za oddajo službenih stanovanj Ministrstva za notranje zadeve (v nadaljevanju: MNZ) za javne uslužbence.

**I. Predmet razpisa:**

Predmet razpisa je oddaja nezasedenih službenih stanovanj, s katerimi upravlja MNZ in niso bila dodeljena uslužbencem Policije na podlagi predhodno izvedenega notranjega razpisa MNZ za sestavo prednostnega vrstnega reda prosilcev službenih stanovanj za leto 2023.

Seznam nezasedenih službenih stanovanj je priloga k temu razpisu.

**II. Upravičenci do prijave na razpis:**

Upravičenci do prijave na razpisu so po določbi 48. člena Pravilnika o oddaji službenih stanovanj, samskih sob in ležišč v samskih sobah Ministrstva za notranje zadeve za potrebe Policije vsi javni uslužbenci, zaposleni v Vladi Republike Slovenije, ministrstvih, vladnih službah in drugih organizacijskih enotah državne uprave ali na Državnem odvetništvu Republike Slovenije.

**III. Razpisni pogoji:**

Javni uslužbenec mora podati **pisno vlogo** za dodelitev nezasedenega stanovanja. Iz pisne vloge mora biti razvidno, za katero nezasedeno stanovanje je uslužbenec zainteresiran. Javni uslužbenec se lahko prijavi na eno ali več nezasedenih stanovanj iz priloženega seznama nezasedenih službenih stanovanj.

Javni uslužbenci, ki so upravičeni do prijave na razpis, morajo v pisni vlogi navesti naslednje podatke:

1. organ, v katerem je zaposlen,
2. podatek, ali je zaposlen za nedoločen ali za določen čas,
3. naslov, na katerem opravlja delo,
4. podatek o tarifnem razredu (to ni plačni razred), v katerega je uvrščeno delovno mesto, ki ga javni uslužbenec zaseda,
5. skupno dejansko delovno dobo javnega uslužbenca v organih državne uprave.

Pisno vlogo za dodelitev stanovanja z vsemi zahtevanimi podatki pošlje javni uslužbenec **najkasneje do 19. 10. 2023** na naslov:

**Ministrstvo za notranje zadeve**

**DIREKTORAT za logistiko**

**SEKTOR za NASTANITEV IN PREHRANO**

**ŠTEFANOVA ULICA 2**

**1501 LJUBLJANA**

Za pravočasno se šteje vloga, če jo MNZ prejme pred iztekom roka, določenega v razpisu. Če je vloga poslana priporočeno po pošti, se za dan, ko je MNZ prejel vlogo, šteje dan oddaje vloge na pošto.

Nepravočasnih in nepopolnih vlog Stanovanjska komisija MNZ RS ne bo obravnavala.

Javni uslužbenec, ki mu je bilo dodeljeno stanovanje in ni uslužbenec policije ali MNZ, mora strokovni službi v osmih dneh po prejemu pisnega poziva dostaviti kopijo veljavne pogodbe o zaposlitvi in potrdilo kadrovske službe delodajalca, v katerem je naveden naslov opravljanja dela, podatek o tarifnem razredu (ne plačni razred), v katerega je uvrščeno delovno mesto prosilca in podatek o skupni dejanski delovni dobi v organih državne uprave, ali pa pisno pooblastilo strokovni službi MNZ, da v njegovem imenu pridobi zahtevane listine pri delodajalcu, pri katerem je zaposlen.

Če javni uslužbenec po prejemu pisnega poziva v navedenem roku ne dostavi zahtevanih listin ali pisnega pooblastila, ga komisija izloči iz postopka dodelitve službenih stanovanj, stanovanje pa se ponudi naslednjemu prosilcu.

**IV. Merila za dodelitev stanovanj:**

Stanovanjska komisija MNZ RS bo pri dodelitvi nezasedenih službenih stanovanj upoštevala naslednja merila za dodelitev stanovanj:

* oddaljenost delovnega mesta od stanovanja, ki se oddaja;
* tarifni razred delovnega mesta, ki ga zaseda javni uslužbenec;
* skupna dejanska delovna doba javnega uslužbenca v organih državne uprave

Če se za posamezno stanovanje prijavita dva ali več prosilcev, se stanovanje dodeli tistemu, čigar delovno mesto je najmanj oddaljeno od stanovanja, ki se oddaja.

Če tudi ob upoštevanju prejšnjega merila obstajata dva ali več prosilcev za posamezno stanovanje, se stanovanje dodeli tistemu, ki zaseda delovno mesto višjega tarifnega razreda.

Če tudi ob upoštevanju obeh meril iz drugega in tretjega odstavka tega člena obstajata dva ali več prosilcev za posamezno stanovanje, se stanovanje dodeli tistemu, ki ima daljšo skupno delovno dobo v organih državne uprave.

Če ob upoštevanju vseh navedenih meril še vedno obstajata dva ali več prosilcev za posamezno stanovanje, odloči Stanovanjska komisija MNZ RS z žrebom.

Če na predmetni razpis odda vlogo uslužbenec Policije, ima prednost pred drugimi prosilci, pred ostalimi prosilci pa ima nato prednost tudi javni uslužbenec MNZ. V kolikor se za posamezno stanovanje na predmetni razpis prijavi več delavcev Policije, se za dodelitev upoštevajo merila iz tega razpisa.

 **V. Splošne določbe:**

Državni organi sami odgovarjajo za pravilnost posredovanih podatkov iz kadrovskih evidenc.

O dodelitvi posameznega stanovanja iz tega razpisa bo odločala Stanovanjska komisija MNZ RS na sejah.

Stanovanja, ki so v razpisu in so **vseljiva**, bodo na razpolago za oddajo v najem v roku 30 dni od sprejema sklepa stanovanjske komisije o dodelitvi službenega stanovanja prosilcu ter pisnem potrdilu prosilca o sprejemu dodeljenega stanovanja.

Stanovanja, ki so v razpisu in so **potrebna obnove**, bodo vseljiva po obnovi, predvidoma v drugi polovici leta 2024.

Stanovanja, ki so v razpisu in so potrebna **manjših obnovitvenih del**, bodo vseljiva po obnovi, predvidoma v drugi polovici leta 2024. V izjemnih primerih se lahko službeno stanovanje odda tudi, če so potrebna manjša obnovitvena dela, če se prosilec s tem strinja in poda izjavo, da v času obnovitvenih del ne bo zahteval nadomestne nastanitve in oviral obnovitvenih del.

Vsa stanovanja se oddajajo v najem neopremljena, za določen čas do 3 let z možnostjo podaljšanja. Najemnina, ki se določa z vsakokrat veljavno metodologijo za izračun neprofitne najemnine, znaša 100% neprofitne najemnine.

Za vse dodatne informacije se lahko obrnete po elektronski pošti na naslov: snp.mnz@gov.si ali pa na telefonsko številko 01/514-71-69.

Lep pozdrav.

Vladimir Zajc, mag.

predsednik stanovanjske komisije

MNZ RS

Priloga:

1. Seznam nezasedenih službenih stanovanj

Poslano:

1. naslovnikom – po elektronski pošti